作者:蘇頲
標題:奉和崔尚書贈大理陸卿鴻臚劉卿見示之作
內容:戲藻嘉魚樂，棲梧見鳳飛。類從皆有召，聲應乃無違。美價逢時出，奇才選眾稀。避堂貽後政，掃第發前幾。出曳仙人履，還燻侍女衣。省中何赫奕，庭際滿芳菲。吏部端清鑒，丞郎肅紫機。會心歌詠是，回跡宴言非。北寺鄰玄闕，南城寫翠微。參差交隱見，彷彿接光輝。賓序嘗柔德，刑孚已霽威。巨源林下契，不速自同歸。